## Uredba o izmjenama i dopunama Zakona o boravišnoj pristojbi

### NN 30/1999 (29.3.1999.), Uredba o izmjenama i dopunama Zakona o boravišnoj pristojbi

# VLADA REPUBLIKE HRVATSKE

Na temelju članka 1. stavka 1. Zakona o ovlasti Vlade Republike Hrvatske
da uredbama uređuje pojedina pitanja iz djelokruga Zastupničkog doma Hrvatskoga
državnog sabora ("Narodne novine", broj 131/98), Vlada Republike Hrvatske
je na sjednici održanoj 25. ožujka 1999. godine donijela

## **UREDBU**

### **O IZMJENAMA I DOPUNAMA ZAKONA O BORAVIŠNOJ PRISTOJBI**

Članak 1.

U Zakonu o boravišnoj pristojbi ("Narodne novine", broj 35/95 - pročišćeni
tekst) iza članka 5. dodaju se članci 5.a. i 5.b. koji glase:

"Članak 5.a.

Osobe koje borave na plovilu dok se ono nalazi na stalnom vezu u luci
nautičkog turizma boravišnu pristojbu plaćaju u godišnjem paušalnom iznosu.

Stalni vez u luci nautičkog turizma u smislu ovog Zakona, je vez u luci
nautičkog turizma čije je pravo korištenja zakupljeno za razdoblje od godine
dana.

Godišnji paušalni iznos iz stavka 1. ovoga članka, plaća korisnik stalnog
veza u luci nautičkog turizma u jednokratnom iznosu za sve osobe koje borave
na plovilu.

Visinu godišnjeg paušalnog iznosa boravišne pristojbe za korisnike stalnog
veza u luci nautičkog turizma, na prijedlog ministra turizma, utvrđuje
Vlada Republike Hrvatske u prvoj polovini tekuće godine za sljedeću godinu.

Iznimno od stavka 4. ovoga članka, Vlada Republike Hrvatske, na prijedlog
ministra turizma, može utvrditi visinu godišnjeg paušalnog iznosa boravišne
pristojbe za korisnike stalnog veza u luci nautičkog turizma i za tekuću
godinu.

Članak 5.b.

Pravna i fizička osoba koja pruža uslugu stalnog veza u luci nautičkog
turizma dužna je, najkasnije do 30. lipnja tekuće godine, turističkoj inspekciji
županijskog ureda nadležnog prema sjedištu luke nautičkog turizma i turističkoj
zajednici općine, grada ili turističkoj zajednici mjesta, dostaviti podatke
o sklopljenim ugovorima o korištenju stalnog veza u luci nautičkog turizma
(ime i registarski broj plovila, ime i prezime vlasnika plovila, jedinstveni
matični broj građana ili broj putovnice).

Pravna i fizička osoba iz stavka 1. ovoga članka dužna je prijaviti
turističkoj inspekciji županijskog ureda nadležnog prema sjedištu luke
nautičkog turizma i turističkoj zajednici općine, grada ili turističkoj
zajednici mjesta, svaku promjenu podataka glede ugovora o korištenju stalnog
veza u luci nautičkog turizma, te svaki novi ugovor o korištenju stalnog
veza, najkasnije u roku od 15 dana od dana nastale promjene odnosno od
dana potpisivanja ugovora."

Članak 2.

U članku 11. stavak 2. mijenja se i glasi:

"Iznimno od odredbe stavka 1. ovoga članka, pravne i fizičke osobe koje
pružaju uslugu stalnog veza u luci nautičkog turizma, boravišnu pristojbu
naplaćuju prilikom izdavanja računa za uslugu stalnog veza."

U stavku 3. brišu se riječi: "i 2.".

Članak 3.

U članku 13. stavku 1. brišu se riječi: "i 2.".

Iza stavka 1. dodaje se novi stavak 2. koji glasi:

"Iznimno od odredbe stavka 1. ovoga članka pravna i fizička osoba koja
pruža uslugu stalnog veza u luci nautičkog turizma, iznos boravišne pristojbe,
koju je dužan platiti korisnik stalnog veza, uplaćuje na uplatni račun
turističke zajednice općine, grada ili turističke zajednice mjesta najkasnije
do 31. srpnja tekuće godine za sva plovila na stalnom vezu."

Dosadašnji stavak 2. postaje stavak 3.

U dosadašnjem stavku 3. koji postaje stavak 4. riječi: "iz stavka 1.
ovoga članka" zamjenjuju se riječima: "od pet dana".

Dosadašnji stavci 4., 5. i 6. postaju stavci 5., 6. i 7.

Članak 4.

U članku 14. iza stavka 1. dodaje se novi stavak 2. koji glasi:

"Iznimno od stavka 1. ovoga članka, pravne i fizičke osobe koje pružaju
uslugu stalnog veza u luci nautičkog turizma, nisu dužne prijaviti boravak
osoba koje borave na plovilu dok se ono nalazi na stalnom vezu u luci nautičkog
turizma".

Dosadašnji stavci 2., 3., 4. i 5. postaju stavci 3., 4., 5. i 6.

Članak 5.

Članak 16. mijenja se i glasi:

"Novčanom kaznom od 3.500,00 do 15.000,00 kuna kaznit će se za prekršaj
pravna ili fizička osoba koja pruža usluge noćenja u smještajnom objektu,
ako:

1. ne dostavi podatke o sklopljenim ugovorima o korištenju stalnog veza
u luci nautičkog turizma turističkoj inspekciji županijskog ureda i turističkoj
zajednici općine, grada ili turističkoj zajednici mjesta sukladno članku
5.b. stavku 1. ovoga Zakona, ili ne prijavi turističkoj inspekciji županijskog
ureda i turističkoj zajednici općine, grada ili turističkoj zajednici mjesta,
svaku promjenu podataka glede ugovora o korištenju stalnog veza u luci
nautičkog turizma, te svaki novi ugovor o korištenju stalnog veza, u roku
od 15 dana od dana nastale promjene odnosno od dana potpisivanja ugovora,
sukladno članku 5.b. stavku 2. ovoga Zakona.

2. u svakom pojedinačnom slučaju ne naplati boravišnu pristojbu istodobno
s naplatom usluge noćenja u smještajnom objektu i iznos boravišne pristojbe
posebno ne označi na računu, ili ako boravišnu pristojbu ne naplati prilikom
izdavanja računa za uslugu stalnog veza (članak 11. stavci 1., 2. i 3.),

3. iznos boravišne pristojbe ne uplati u roku od pet dana po isteku
svakog tjedna, ili ako iznos boravišne pristojbe ne uplati najkasnije do
31. srpnja tekuće godine za sva plovila na stalnom vezu u luci nautičkog
turizma, ili ako iznos boravišne pristojbe ne uplati u roku od tri dana
nakon naplate računa za pruženu uslugu, a najkasnije u roku od trideset
dana po pruženoj usluzi, na uplatni račun turističke zajednice općine,
grada ili turističke zajednice mjesta (članak 13. stavci 1., 2. i 3.),

4. ne prijavi boravak građanina koji koristi uslugu noćenja u smještajnom
objektu sukladno članku 14. stavku 1. ovoga Zakona.

Za prekršaje iz stavka 1. ovoga članka kaznit će se i odgovorna osoba
u pravnoj osobi novčanom kaznom od 1.500,00 do 3.500,00 kuna.

Za prekršaje iz stavka 1. ovoga članka, turistički inspektor može naplatiti
novčanu kaznu na mjestu izvršenja prekršaja, u iznosu od 2.000,00 kuna."

Članak 6.

U članku 17. stavku 1. riječi: "u protuvrijednosti domaće valute od
100 do 500 DEM" zamjenjuju se riječima: "od 1.000,00 do 3.500,00 kuna",
riječi: "stavak 2." zamjenjuju se riječima: "stavak 3.", a iza riječi:
"godine" briše se točka i dodaju se riječi: "ili ne plati boravišnu pristojbu
u roku od pet dana po završenom boravku u turističkom mjestu, na uplatni
račun turističke zajednice općine, grada ili turističke zajednice mjesta
(članak 13. stavak 4.).".

Stavak 2. mijenja se i glasi:

"Za prekršaje iz stavka 1. ovoga članka, turistički inspektor može naplatiti
novčanu kaznu na mjestu izvršenja prekršaja, u iznosu od 500,00 kuna."

Članak 7.

Iza članka 17. dodaje se novi članak 17.a. koji glasi:

"Članak 17.a.

Za prekršaje utvrđene člankom 16. ovoga Zakona počinjene u istom smještajnom
objektu drugi put u roku od dvije godine od pravomoćnosti prvog rješenja
o prekršaju, uz novčanu kaznu, izreći će se pravnoj ili fizičkoj osobi
koja pruža usluge noćenja u smještajnom objektu odnosno usluge stalnog
veza u luci nautičkog turizma i zaštitna mjera zabrane pružanja usluga
smještaja u tom objektu u trajanju od tri mjeseca do godine dana."

Članak 8.

Članak 18. briše se.

Članak 9.

Danom primjene ove Uredbe prestaje važiti Uredba o izmjenama i dopunama
Zakona o boravišnoj pristojbi ("Narodne novine", broj 44/98).

Članak 10.

Ova Uredba stupa na snagu danom objave u "Narodnim novinama", a primjenjuje
se od 1. travnja 1999. godine.

Klasa: 412-04/93-01/04
Urbroj: 5030116-99-1
Zagreb, 25. ožujka 1999.

Predsjednik
**mr. Zlatko Mateša,** v. r.

Uredba, NN 30/1999-607